**Nyírkarász község Képviselőtestületének 2018. május 24 napján (csütörtök) 17.00 órakor tartott testületi ülésének**

1. jegyzőkönyve,-
2. tárgysorozata,-
3. rendelete: 5-6/2018.
4. határozat: 21-/2018.

Száma: I/293-8/2018.

T Á R G Y S O R O Z A T

1.) Előterjesztés jegyzőkönyv hitelesítők megválasztására

Előadó: Szalmási József polgármester

2.) Előterjesztés a Nyírkarász Községi Önkormányzat 2017. évi költségvetésének végrehajtásáról szóló önkormányzati rendelet elfogadására

Előadó: Szalmási József polgármester

3.) Előterjesztés a közterületen történő szeszesital fogyasztás szabályairól szóló önkormányzati rendelet elfogadására

Előadó: Szalmási József polgármester

4.) Előterjesztés a fás szárú növények telepítési szabályairól szóló önkormányzati rendelet elfogadására

Előadó: Szalmási József polgármester

5.) Előterjesztés Idősek Otthona Nyírkarász 2017. évi beszámolójának, Szervezeti és Működési Szabályzatának, 2017-2022 év Program Stratégiája-fejlesztési Tervének, Önkormányzati Konyha Szervezeti és Működési Szabályzatának elfogadására

Előadó: Szalmási József polgármester

6.) Előterjesztés 2017. évi belső ellenőrzési jelentés elfogadására

Előadó: Szalmási József polgármester

7.) Előterjesztés Önkormányzat tulajdonát képező külterületi ingatlan értékesítésére

Előadó: Szalmási József polgármester

Egyebek

**Zárt ülés keretében:**

1.) Előterjesztés a rendkívüli települési támogatási kérelmek döntésére

Előadó: Szalmási József polgármester

Nyírkarász, 2018. május 24.

**Szalmási József**

**polgármester**

**J E G Y Z Ő K Ö N Y V**

**Készült:** Nyírkarász község Képviselőtestületének 2018. május 24 napján (csütörtök) 17.00 órakor tartott testületi ülésén.

**Helye:** **Polgármesteri Hivatal- Házasságkötő Terem** 4544 Nyírkarász, Fő út 21.sz.

**J E L E N – V A N N A K**

Szalmási József polgármester, Balogh József, Csordás Zoltánné, Kovács Sándorné, Szabó Imre önkormányzati képviselők

***Tanácskozási joggal:*** Matyi Andrásné jegyző

*Jegyzőkönyvvezető*: Matyi Andrásné jegyző

Kapin Mihály, Dudás Béláné önkormányzati képviselők igazoltan vannak távol.

Szalmási József polgármester üdvözölte a megjelenteket, a határozatképesség megállapítása után az ülést megnyitotta.

Kérte a 2. napirendi pont levételét a tárgysorozatról, mivel a könyvelő nem készült el a beszámoló anyagával többszöri szóbeli felszólítás ellenére. Így a pénzügyi bizottság a jegyző által küldött megkeresés alapján sem tudott ülést tartani.

Ismételten tájékoztatta a jelenlévőket a NAV bírságról, ami könyvelői hiba eredménye. Nem érti a könyvelő hozzáállását, a belső ellenőr folyamatosan jelzi a tennivalókat, hibákat, amit nem teljes mértékben, vagy sehogy se teljesíti.

A Képviselőtestület 5 igen szavazattal, ellenszavazat és tartózkodás nélkül a következő határozatot hozta:

## NYÍRKARÁSZ KÖZSÉGI ÖNKORMÁNYZAT

## KÉPVISELŐTESTÜLETÉNEK

**21/2018.(V.24.)**

**h a t á r o z a t a**

**napirend módosításról**

**A Képviselő-testület**

döntött, a jelen 2018. május 24 napján tartandó testületi ülés napirendjéről leveszi az alábbi 2.) pontot: Előterjesztés a Nyírkarász Községi Önkormányzat 2017. évi költségvetésének végrehajtásáról szóló önkormányzati rendelet elfogadására

**Tárgy: (1.tsp.) Előterjesztés jegyzőkönyv hitelesítők megválasztására**

Előadó: Szalmási József polgármester

A Képviselőtestület 5 igen szavazattal, ellenszavazat és tartózkodás nélkül a következő határozatot hozta:

## NYÍRKARÁSZ KÖZSÉGI ÖNKORMÁNYZAT

## KÉPVISELŐTESTÜLETÉNEK

**22/2018.(V.24.)**

**h a t á r o z a t a**

**a jegyzőkönyvet hitelesítők megválasztásáról**

**A Képviselő-testület**

Csordás Zoltánné és Kovács Sándorné önkormányzati képviselőket megválasztotta a jelen jegyzőkönyv hitelesítésére.

**Tárgy: (2.tsp.) Előterjesztés a közterületen történő szeszesital fogyasztás szabályairól szóló önkormányzati rendelet elfogadására**

Előadó: Szalmási József polgármester

Szalmási József polgármester tájékoztatta a jelenlévőket, hogy a szabálysértési törvény felhatalmazást ad a jelen rendelet kidolgozására.

Kovács Sándorné önkormányzati képviselő érdeklődött a közfoglalkoztatottak alkoholfogyasztásának ellenőrzéséről.

Szalmási József polgármester válaszában megadta, hogy az ellenőrzés –akár szonda- folyamatos. Tájékoztatta még, hogy megvalósította az önkormányzat a rehabilitációs kártyával rendelkező személyek foglalkoztatását. Itt vannak fizetésbeli eltérések, saját tempójukban tisztességesen dolgoznak.

A Képviselőtestület 4 igen szavazattal, ellenszavazat és tartózkodás nélkül a következő rendeletet elfogadta:

**Nyírkarász Községi Önkormányzat**

**Képviselő-testületének**

**5/2018.(V.24.)**

**önkormányzati rendelete**

**a közterületen történő szeszesital fogyasztás szabályairól**

Nyírkarász Községi Önkormányzat Képviselő-testülete

az Alaptörvény 32. cikk (2) bekezdés meghatározott eredeti jogalkotói hatáskörében,

az Alaptörvény 32. cikk (1) bekezdés a) pontjában meghatározott feladatkörében eljárva,

a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény (továbbiakban: Szt.) 200. § (1) bekezdés a) pontjában foglaltak figyelembevételével

a következőket rendeli el:

**A rendelet célja**

**1. §**

A rendelet célja a szeszes ital fogyasztásának közterületen való korlátozásával kapcsolatos szabályok megalkotása, amelyek elősegítik az alkoholfogyasztási szokások befolyásolásával a közterület használat rendjének megőrzését és megtartását, a közterületek tisztántartását és hozzájárul a közterületi rendbontások, garázda cselekmények és rendzavarások megelőzéséhez.

**Értelmező rendelkezések**

**2. §**

E rendelet alkalmazásában

1. **közterület:** az Szt.- ben meghatározott terület

2. **szeszes ital**: minden alkohol tartalmú ital, kivéve a gyógynövények gyógyászati jellegű szeszes kivonatát és az ezek felhasználásával készült terméket, továbbá az 1,2%-nál kevesebb alkohol tartalmú üdítőitalokat.

**A rendelet hatálya**

**3. §**

(1) A rendelet területi hatálya Nyírkarász Község közigazgatási területére terjed ki.

(2) A rendelet személyi hatálya minden, Nyírkarász Község közigazgatási területén, bármilyen jogcímen tartózkodó természetes személyre kiterjed.

**4. §**

(1) A rendelet hatálya aló tartozó közterületeken - a (2) bekezdésében foglaltak kivételével – tilos szeszes ital fogyasztása.

(2) Az (1) bekezdésben foglalt tilalom nem terjed ki:

a) a jogszabályban előírt engedélyekkel rendelkező alkalmi rendezvényekre a rendezvény helyszínén, ha az közterület

b) önkormányzati rendezvényekre a rendezvény helyszínén

c) minden év első és utolsó napjára.

**Záró rendelkezések**

**5. §**

E rendelet a kihirdetését követő napon lép hatályba.

**K.M.F.**

**Szalmási József Matyi Andrásné**

**polgármester jegyző**

Jelen rendeletet 2018. május 24 napján kihirdettem.

Matyi Andrásné

jegyző

**Tárgy: (3.tsp.) Előterjesztés a fás szárú növények telepítési szabályairól szóló önkormányzati rendelet elfogadására**

Előadó: Szalmási József polgármester

Szalmási József polgármester tájékoztatta a jelenlévőket, hogy az utóbbi időben egyre többen kezdték el a fás szárú, főleg akácfa ültetését belterületen közel a mezsgyéhez, ami szomszédos ingatlantulajdonosok közötti vitához vezet, és vezetett már eddig is. Ennek elkerüléseképpen javasolja a rendelet elfogadását.

A Képviselőtestület 5 igen szavazattal, ellenszavazat és tartózkodás nélkül a következő rendeletet elfogadta:

**NYÍRKARÁSZ KÖZSÉGI ÖNKORMÁNYZAT**

**KÉPVISELŐ-TESTÜLETÉNEK**

**6/2018. (V.24.)**

**önkormányzati rendelete**

**a fás szárú növények telepítési szabályairól**

Nyírkarász Községi Önkormányzat Képviselő-testülete

Magyarország Alaptörvénye 32. cikk (2) bekezdésében kapott feladatkörében eljárva és Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában,

a környezet védelmének általános szabályairól szóló 1995. évi LIII. törvény 48. § (2) bekezdésében meghatározott felhatalmazás alapján a fás szárú növények telepítési távolságára vonatkozóan az alábbi rendeletet alkotja:

**A rendelet célja**

**1.§**

(1) E rendelet célja, hogy a növénytelepítési (ültetési) szabályok megalkotásával elősegítse a fák és cserjék (a továbbiakban: fás szárú növények) telepítését oly módon, hogy elkerülhetők legyenek a későbbi jogviták a szomszédok között.

**A rendelet hatálya**

**2.§**

(1) A rendelet területi hatálya kiterjed Nyírkarász község közigazgatási belterületén történő fás szárú növények telepítésére.

(2) A rendelet személyi hatálya kiterjed Nyírkarász község közigazgatási területén növényültetést, telepítést vagy kivágást végző természetes személyre, jogi személyre és jogi személyiséggel nem rendelkező szervezetre.

(3) E rendelet előírásait kell alkalmazni egyéb jogszabály által nem szabályozott kérdésekben fás szárú növények ültetése, telepítése, gondozása és kivágása esetében.

**A telepítésre vonatkozó szabályok**

**3.§**

(1) A fás szárú növények legkisebb ültetési (telepítési) távolsága a telekhatártól:

a) 1 m-nél magasabbra nem növő fás szárú növények esetén 1,00 m,

b) 2m-nél magasabbra nem növő fás szárú növények esetén 1,50 m,

c) 3 m-nél magasabbra nem növő fás szárú növények esetén 2,00 m,

d) 4 m-nél magasabbra nem növő fás szárú növények esetén 3,00 m,

e) 4 m-nél magasabbra növő fás szárú növények esetén 4,00 m,

(2) Élő sövény kerítésként, lehatárolásként telekhatárra csak mindkét ingatlan tulajdonosának beleegyezésével telepíthető.

(3) Kúszó-kapaszkodó fás szárú növény csak saját tulajdonban lévő falra, fára, kerítésre futtatható fel.

(4) Az (1) bekezdésben foglalt telepítési (ültetési) távolságok alól kérelemre a jegyző eltérést engedélyezhet, amennyiben a növénytelepítéssel érintett telekszomszéd írásban hozzájárul. A kérelemhez csatolni kell a növénytelepítéssel érintett telekszomszéd írásbeli hozzájárulását.

**Közterületen történő telepítés**

**4.§**

(1) Közterületen e rendelet hatálya alá tartozó fás szárú növényt telepíteni csak a jegyző engedélyével lehet.

(2) Közterületre elsősorban táj- és a termőhelyi adottságoknak megfelelő őshonos magyar fajokat lehet telepíteni.

(3) Közterületen közmű létesítménybe vagy közművezeték fölé, illetve alá e rendelet hatálya alá tartozó növény nem telepíthető, kivéve, ha a közművezeték biztonsági övezetét nem érinti és annak biztonságos működését, valamint karbantartását nem akadályozza.

(4) Csapadékvíz elvezető csatorna mentén csak olyan növényzet ültethető, melynek gyökere, ága, lombozata, lehulló levélzete a vízelvezetést nem akadályozza. A csapadékvíz zavartalan lefolyása érdekében a jegyző elrendelheti a növényzet eltávolítását.

(5) Közút, kerékpárút, járda mentén közlekedésbiztonsági okok miatt csak olyan fás szárú növény telepíthető, mely a közlekedést és a közlekedés biztonságát nem zavarja, nem gátolja, és nem akadályozza. A jegyző elrendelheti a növényzet eltávolítását, az akadályt okozó ágak eltávolítását.

**Meglévő fás szárú növények kezelése, gondozása**

**5.§**

(1) A fás szárú növény tulajdonosának a kötelessége a növényzet ápolása, gondozása, valamint a szomszéd telekre átnyúló, közterületre kinyúló ágak gyökerek levágása. A tulajdonos köteles úgy gondozni, nyírni a növényt, hogy az a szomszédokat, érintetteket ne zavarja, más tulajdonában kárt ne okozzon.

(2) A fás szárú növény tulajdonosa köteles a csapadékvíz elvezető árkokból a növényzet gyökereit, lehullott lombozatát, a víz zavartalan lefolyása érdekében haladéktalanul eltávolítani.

**Záró rendelkezések**

**6.§**

(1) E rendelet a kihirdetést követő napon lép hatályba.

(2) A rendelet növénytelepítésre vonatkozó rendelkezéseit a hatálybalépést követő telepítésekre kell értelemszerűen alkalmazni.

(3) A fás szárú növények gondozására vonatkozó rendelkezéseket a rendelet hatálybalépése előtt ültetett fás szárú növényekre is alkalmazni kell.

K.M.F.

**Szalmási József Matyi Andrásné**

**polgármester jegyző**

Jelen rendelet kihirdetve: 2018. május 24 napján.

                                                                                   Matyi Andrásné

                                                                                              jegyző

**Tárgy: (4.tsp.) Előterjesztés Idősek Otthona Nyírkarász 2017. évi beszámolójának, Szervezeti és Működési Szabályzatának, 2017-2022 év Program Stratégiája-fejlesztési Tervének, Önkormányzati Konyha Szervezeti és Működési Szabályzatának elfogadására**

Előadó: Szalmási József polgármester

Szalmási József polgármester tájékoztatta a jelenlévőket a napirendi pont elfogadásának szükségességén túl, hogy az Idősek Otthona falának salétromosságával gond volt és van is. Meg szeretné próbálni, ha a Képviselőtestület egyetért vele, egy szalmatüzelésű kazán használatát legalább egy intézménynél. Olcsóbban lehet vele fűteni, 6-700.000,- ft-ért már jó minőségű kazán elérhető a piacon. Szalma pedig bőven található, hiszen manapság nem nagyon tartanak jószágot az emberek.

A képviselőtestület egyetért a javaslattal.

A Képviselőtestület 5 igen szavazattal, ellenszavazat és tartózkodás nélkül a következő határozatot hozta:

**NYÍRKARÁSZ KÖZSÉGI ÖNKORMÁNYZAT**

**KÉPVISELŐTESTÜLETÉNEK**

**23/2018.(V.24.)**

**h a t á r o z a t a**

**Idősek Otthona Nyírkarász 2017. évi beszámolójának elfogadásáról**

**A Képviselő-testület:**

Jelen határozat mellékletét képező Idősek Otthona Nyírkarász (törzskönyvi azonosító: 657912) költségvetési szerv 2017. évi beszámolóját a gazdasági- szakmai helyzetéről ***elfogadta.***

A Képviselőtestület 5 igen szavazattal, ellenszavazat és tartózkodás nélkül a következő határozatot hozta:

**NYÍRKARÁSZ KÖZSÉGI ÖNKORMÁNYZAT**

**KÉPVISELŐTESTÜLETÉNEK**

**24/2018.(V.24.)**

**h a t á r o z a t a**

**az Idősek Otthona Nyírkarász Szervezeti és Működési Szabályzatának jóváhagyásáról**

**A Képviselő-testület:**

Idősek Otthona Nyírkarász (törzskönyvi azonosító: 657912) Szervezeti és Működési Szabályzatát- jelen határozat melléklete szerinti tartalommal - megtárgyalta, s azt **jóváhagyta**.

A Képviselőtestület 5 igen szavazattal, ellenszavazat és tartózkodás nélkül a következő határozatot hozta:

**NYÍRKARÁSZ KÖZSÉGI ÖNKORMÁNYZAT**

**KÉPVISELŐTESTÜLETÉNEK**

**25/2018.(V.24.)**

**h a t á r o z a t a**

**az Idősek Otthona Nyírkarász 2017-2022 év Program Stratégiája-fejlesztési Tervének jóváhagyásáról**

**A Képviselőtestület:**

az Idősek Otthona Nyírkarász (törzskönyvi azonosító: 657912) 2017-2022 év Program Stratégiája-fejlesztési Tervét - jelen határozat melléklete szerinti tartalommal - megtárgyalta, s azt **jóváhagyta**.

A Képviselőtestület 5 igen szavazattal, ellenszavazat és tartózkodás nélkül a következő határozatot hozta:

**NYÍRKARÁSZ KÖZSÉGI ÖNKORMÁNYZAT**

**KÉPVISELŐTESTÜLETÉNEK**

**26/2018.(V.24.)**

**h a t á r o z a t a**

**Önkormányzati Konyha Szervezeti és Működési Szabályzatának jóváhagyásáról**

**A Képviselőtestület:**

az Idősek Otthona Nyírkarász (törzskönyvi azonosító: 657912) irányítása alatt működő Önkormányzati Konyha Szervezeti és Működési Szabályzatát - jelen határozat melléklete szerinti tartalommal - megtárgyalta, s azt **jóváhagyta**.

**Tárgy: (5.tsp.) Előterjesztés 2017. évi belső ellenőrzési jelentés elfogadására**

Előadó: Szalmási József polgármester

Szalmási József polgármester tájékoztatta a jelenlévőket, hogy a belső ellenőr a munkáját elvégezte, észrevételeit folyamatosan megtette és teszi. Felhívta a pénzügyi ügyintéző figyelmét arra is, hogy a többi NAV bírság elkerülése érdekében ellenőrizze le a 2016 és 2017 év könyvelését is.

Csordás Zoltánné önkormányzati képviselő érdeklődött ki segíti a pénzügyi ügyintéző munkáját.

Szalmási József polgármester válaszolta, hogy május 1 napjáig Belinszki Szabolcs segítette, azóta Harcsik-Juhász Katalin, aki most végzi- 3 vizsgája van hátra- az államháztartási könyvelői szakképesítést adó képzést.

A Képviselőtestület 5 igen szavazattal, ellenszavazat és tartózkodás nélkül a következő határozatot hozta:

**NYÍRKARÁSZ KÖZSÉGI ÖNKORMÁNYZAT**

**KÉPVISELŐTESTÜLETÉNEK**

**27/2018.(V.24.)**

**h a t á r o z a t a**

**2017. évi belső ellenőrzési jelentés elfogadásáról**

**A Képviselőtestület:**

Jelen határozat mellékletét képező Nyírkarász Község Önkormányzata, Intézményei és Polgármesteri Hivatala 2017. évi belső ellenőrzési kötelezettségének teljesítését és Éves Ellenőrzési Jelentését ***elfogadja.***

**Tárgy: (6.tsp.) Előterjesztés Önkormányzat tulajdonát képező külterületi ingatlan értékesítésére**

Előadó: Szalmási József polgármester

Szalmási József polgármester tájékoztatta a jelenlévőket, hogy Kapin Mihály önkormányzati képviselő támogatja az ingatlaneladást. A közzététel megtörtént, egy ajánlattétel érkezett.

A Képviselőtestület 5 igen szavazattal, ellenszavazat és tartózkodás nélkül a következő határozatot hozta:

**NYÍRKARÁSZ KÖZSÉG ÖNKORMÁNYZAT**

**KÉPVISELŐTESTÜLETÉNEK**

**28/2018. (V.24.)**

**h a t á r o z a t a**

**Önkormányzat tulajdonát képező külterületi ingatlan értékesítéséről**

**Képviselőtestület:**

A Képviselő-testület a 19/2018.(V.7.) számú határozata alapján lefolytatott Nyírkarászi 0221/1 hrsz. 1,0585 ha külterületi ingatlan vonatkozásában az ajánlattételi eljárást lezárja és eredményesnek nyilvánítja.

Megállapítja, hogy az eljárás keretében értékesíteni kívánt, a tulajdonát képező nyírkarászi

0221/1 hrsz. 1,0585 ha

- kivett út – külterületi ingatlanra egy érvényes ajánlat érkezett. Nyírkarász Önkormányzat vagyonáról és a vagyongazdálkodásról szóló 4/2013.(VII.04.) rendelet szerint ez a terület forgalomképes ingatlan.

Az ajánlattétel nyertese, a legmagasabb vételárat kínáló pályázó:

1. **Krivács István 4564 Nyírmada Ady E. út 65 sz.** aki által ajánlott vételár 400.000,- Ft.

Az ajánlattételi eljárás eredménye alapján az adásvételi szerződést a nyertes pályázóval meg kívánja kötni.

Felhatalmazza a polgármestert, hogy az adásvételi eljárást folytassa le, és a szerződést, ezen határozat szerinti feltételekkel kösse meg. Továbbá az adásvételi szerződés elkészíttetése a vevő feladata, és az ezzel kapcsolatban felmerült költség a vevőt terheli.

Felhívja a jegyzőt, hogy az adásvételi eljárás megszervezéséről gondoskodjon, a hatáskörébe tartozó szükséges intézkedéseket tegye meg.

Határidő: azonnal

Felelős: Polgármester

Jegyző

**E g y e b e k :**

Szalmási József polgármester tájékoztatta a jelenlévőket, hogy a helyi piac kialakításánál az építési engedélyre vár az önkormányzat, helyi vállalkozókkal szeretné megvalósítani 1 fővállalkozó koordinálásával. Felsorolta ismét az épület és udvar kialakítását.

Csordás Zoltánné önkormányzati képviselő javasolta, hogy a jelenlegi helyén maradjon meg az árusítóhely.

Kovács Sándorné önkormányzati képviselő észrevételeit tette az alábbiakban: a ravatalozóhoz temetés idején ne álljon fel kocsival a temetkezési szolgáltató, csúnya a kerítése, belső parkoló hiányzása.

Szalmási József polgármester ismételten kérdezte a Képviselőtestülettől a korábban is szóban forgó ingatlanok megvételéről az álláspontjukat. A Gupcsi féle és a Bíró László porta az önkormányzati ingatlannal határos terület. A Tóth Imre féle erdő megvételével kapcsolatosan Kapin Mihály önkormányzati képviselő tartózkodik, hivatkozott korábban folytatott és ismételt beszélgetésükre. Az erdő holttőke. Megkérdezte az ingatlantulajdonosokat, Gupcsi Ildikó 9.000.000,- ft-ot kér, túl sok jelentkező nem volt rá.Bíró László 3.500.000,- Ft-ért, Tóth Imre 4.000.000,- Ft-ért adná. Az önkormányzat az előző vezetésből rámaradt korábban visszafizetett összegek miatt nehéz helyzetben van, ha már egy picivel több hiánya van, nem releváns. Mit szól a Képviselőtestület?

Balogh József önkormányzati képviselő szerint nő az önkormányzat vagyona minden megvásárolt ingatlannal.

Szalmási József polgármester arról is tájékoztatta a jelenlévőket, hogy Kolonics László eladásra kínálta a gépeit, cserébe tüzelőt kér. Ezekkel a gépekkel eladásra is lehetne faárut gyártani. Megvételre került továbbá a közfoglalkoztatás program, és fejlesztés keretében a Csordás Roland és Varró László féle ingatlan is.

A Képviselő-testület felkérte a polgármestert kezdje el az ingatlantulajdonosokkal a tárgyalást, és a következő testületi ülésen tájékoztassa őket.

Szalmási József polgármester arról is tájékoztatta a jelenlévőket, hogy benyújtott az önkormányzat egy pályázatot belterületi útfelújításra 15.000.000,- ft költségvetéssel a Móricz és a Jókai út rendbetételére. Beletervezték a Móricz út ominózus végét is, amely szilárd burkolat hiányában nem nyerhet támogatást a pályázati kiírások miatt. Szerinte nem szólhatnak az ottani lakosok semmit, hiszen több településen ha támogatásnélküli útfelújítás folyik, a lakosoktól hozzájárulást kér az önkormányzat.

Csordás Zoltánné önkormányzati képviselő javasolja, hogy a Lantagosi út rendbetételéhez a gazdák járuljanak hozzá, meleg aszfalttal történő javításához.

A Képviselőtestület 5 igen szavazattal, ellenszavazat és tartózkodás nélkül a következő határozatot hozta:

**NYÍRKARÁSZ KÖZSÉG ÖNKORMÁNYZAT**

**KÉPVISELŐTESTÜLETÉNEK**

**29/2018. (V.24.)**

**h a t á r o z a t a**

**Lantagosi út rendbetételéről**

A Képviselőtestület egyetért azzal, hogy a gazdák adják hozzájárulásukat a meleg aszfalt megvételéhez, az önkormányzat pedig dolgozóival a javításokat elvégezteti.

Felkéri a polgármestert, hogy a gazdákat értesítse, és a munkát végeztesse el.

Határidő: folyamatos

Felelős: polgármester

Több tárgy, és kérdés nem volt, Szalmási József polgármester az ülést bezárta.

**K.M.F.**

**Szalmási József Matyi Andrásné**

**polgármester jegyző**

**Kovács Sándorné Csordás Zoltánné**

**önkormányzati képviselő önkormányzati képviselő**